CELEX: 32009D0562
Language: ro
Date: 2009-07-13 00:00:00
Title: 2009/562/CE: Decizia Consiliului din 13 iulie 2009 privind neincluderea metamului în anexa I la Directiva 91/414/CEE și retragerea autorizațiilor pentru produsele de protecție a plantelor care conțin această substanță (Text cu relevanță pentru SEE )

28.7.2009   
            
            
               RO
            
            
               Jurnalul Oficial al Uniunii Europene
            
            
               L 196/22
            
         
      DECIZIA CONSILIULUI
   
   din 13 iulie 2009
   privind neincluderea metamului în anexa I la Directiva 91/414/CEE și retragerea autorizațiilor pentru produsele de protecție a plantelor care conțin această substanță
   (Text cu relevanță pentru SEE)
   (2009/562/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,
   întrucât:
   
               (1)
            
            
               Articolul 8 alineatul (2) din Directiva 91/414/CEE prevede că un stat membru poate autoriza, în decurs de 12 ani de la data notificării directivei respective, introducerea pe piață a produselor de protecție a plantelor conținând substanțe active care nu sunt incluse în anexa I la directiva respectivă și care se află deja pe piață la doi ani de la data notificării, timp în care se efectuează o examinare eșalonată a acestor substanțe în cadrul unui program de lucru.
            
         
               (2)
            
            
               Regulamentele (CE) nr. 451/2000 (2) și (CE) nr. 1490/2002 (3) ale Comisiei prevăd normele detaliate de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Lista respectivă include metamul.
            
         
               (3)
            
            
               Efectele metamului asupra sănătății umane și asupra mediului au fost evaluate, pentru o serie de utilizări propuse de notificator, în conformitate cu dispozițiile prevăzute în Regulamentele (CE) nr. 451/2000 și (CE) nr. 1490/2002. De asemenea, regulamentele menționate desemnează statele membre raportoare care trebuie să prezinte Autorității Europene pentru Siguranța Alimentară (EFSA) rapoartele de evaluare și recomandările relevante, în conformitate cu articolul 10 alineatul (1) din Regulamentul (CE) nr. 1490/2002. Pentru metam, statul membru raportor a fost Belgia și toate informațiile relevante au fost prezentate la 10 septembrie 2007.
            
         
               (4)
            
            
               Raportul de evaluare a fost revizuit inter pares de statele membre și de EFSA în cadrul Grupului său de lucru pentru evaluare și a fost prezentat Comisiei la 26 noiembrie 2008 sub forma concluziei EFSA cu privire la revizuirea inter pares a evaluării riscului de pesticid în cazul substanței active metam. Raportul respectiv a fost revizuit inter pares de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 26 februarie 2009, sub forma raportului de reexaminare al Comisiei privind metamul.
            
         
               (5)
            
            
               În cursul evaluării acestei substanțe active, au fost identificate unele aspecte problematice. Mai exact, studiile inadecvate și informațiile insuficiente cu privire la impuritatea relevantă din punct de vedere toxicologic N,N′-dimetiluree (DMTU) nu au permis evaluatorilor să demonstreze că expunerea consumatorilor este acceptabilă. În plus, ca urmare a ratei mari de aplicare, impuritatea DMTU se dispersează în mediu în cantități importante, iar absența datelor cu privire la comportamentul său în mediu constituie un motiv de preocupare. Prin urmare, nu a fost posibil să se concluzioneze, pe baza informațiilor prezentate în termenele stabilite, că metamul îndeplinește criteriile pentru a fi inclus în anexa I la Directiva 91/414/CEE.
            
         
               (6)
            
            
               Comisia a invitat notificatorul să își prezinte observațiile cu privire la rezultatele revizuirii inter pares și la intenția sa de a susține sau nu în continuare includerea substanței respective în anexă. Notificatorul și-a prezentat observațiile, acestea fiind examinate cu atenție. Cu toate acestea, în ciuda argumentelor prezentate de notificator, aspectele problematice identificate nu au putut fi înlăturate, iar evaluările efectuate pe baza informațiilor transmise și examinate în cadrul reuniunilor experților EFSA nu au demonstrat că, în condițiile de utilizare propuse, produsele de protecție a plantelor care conțin metam ar îndeplini în general cerințele prevăzute la articolul 5 alineatul (1) literele (a) și (b) din Directiva 91/414/CEE.
            
         
               (7)
            
            
               În consecință, metamul nu ar trebui să fie inclus în anexa I la Directiva 91/414/CEE.
            
         
               (8)
            
            
               Ar trebui să fie luate măsuri care să garanteze că autorizațiile acordate pentru produsele de protecție a plantelor care conțin metam sunt retrase într-o perioadă determinată și nu sunt reînnoite, precum și că nu se mai acordă autorizații noi pentru astfel de produse.
            
         
               (9)
            
            
               Din informațiile de care dispune Consiliul rezultă că, în absența unor soluții de înlocuire eficiente pentru anumite utilizări limitate în anumite state membre, este necesar să se continue utilizarea substanței active pentru a se permite elaborarea altor soluții de înlocuire. Prin urmare, în condițiile actuale, este justificat să se recomande, în condiții stricte menite să reducă la minimum riscul, un termen mai lung pentru retragerea autorizațiilor existente pentru utilizări limitate considerate esențiale, pentru care nu există, în prezent, soluții de înlocuire eficiente care să permită combaterea organismelor dăunătoare.
            
         
               (10)
            
            
               Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin metam nu ar trebui să depășească 12 luni, pentru a limita utilizarea stocurilor existente la o singură perioadă de vegetație suplimentară, ceea ce garantează faptul că produsele de protecție a plantelor care conțin metam rămân la dispoziția fermierilor pentru o perioadă de 18 luni de la adoptarea prezentei decizii.
            
         
               (11)
            
            
               Prezenta decizie nu exclude prezentarea unei cereri pentru metam, în conformitate cu dispozițiile articolului 6 alineatul (2) din Directiva 91/414/CEE și cu normele detaliate de punere în aplicare prevăzute în Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (4), în vederea unei posibile includeri a metamului în anexa I la directiva menționată.
            
         
               (12)
            
            
               În absența avizului favorabil din partea Comitetului permanent pentru lanțul alimentar și sănătatea animală, Comisia nu a putut să adopte dispozițiile conforme cu procedura prevăzută la articolul 19 din Directiva 91/414/CEE,
            
         ADOPTĂ PREZENTA DECIZIE:
   Articolul 1
   Metamul nu se include ca substanță activă în anexa I la Directiva 91/414/CEE.
   Articolul 2
   Statele membre se asigură că:
   
               1.
            
            
               autorizațiile pentru produsele de protecție a plantelor care conțin metam sunt retrase până la 13 ianuarie 2010;
            
         
               2.
            
            
               autorizațiile pentru produsele de protecție a plantelor care conțin metam nu se mai acordă și nu se mai reînnoiesc începând cu data publicării prezentei decizii.
            
         Articolul 3
   (1)   Prin derogare de la articolul 2, un stat membru enumerat în coloana A din anexa I poate menține autorizațiile pentru produsele de protecție a plantelor care conțin metam pentru utilizările enumerate în coloana B din anexa respectivă până la 31 decembrie 2014, cu respectarea de către acesta a următoarelor condiții:
   
               (a)
            
            
               garantează că nu sunt cauzate efecte dăunătoare pentru sănătatea oamenilor și a animalelor și nici o influență inacceptabilă asupra mediului;
            
         
               (b)
            
            
               garantează că produsele de protecție a plantelor de acest tip care rămân pe piață sunt reetichetate astfel încât să corespundă restricțiilor de utilizare;
            
         
               (c)
            
            
               impune toate măsurile corespunzătoare de atenuare a riscurilor în vederea reducerii oricăror riscuri posibile pentru a garanta protecția sănătății oamenilor și a animalelor, precum și pe cea a mediului;
            
         
               (d)
            
            
               garantează că sunt în curs de cercetare activă produse sau metode de înlocuire pentru aceste utilizări, în special prin intermediul planurilor de acțiune.
            
         (2)   Statele membre care recurg la derogarea prevăzută la alineatul (1) informează Comisia cu privire la măsurile adoptate în temeiul alineatului (1) și în special al literelor (a)-(d) în fiecare an până la 31 decembrie și furnizează anual estimări cu privire la cantitățile de metam utilizate pentru utilizările esențiale în temeiul prezentului articol.
   Articolul 4
   Perioada de grație acordată de un stat membru în conformitate cu dispozițiile articolului 4 alineatul (6) din Directiva 91/414/CEE este cât mai redusă posibil.
   Pentru autorizațiile care sunt retrase în conformitate cu articolul 2, perioada respectivă expiră cel târziu la 13 ianuarie 2011.
   Pentru autorizațiile care sunt retrase în conformitate cu articolul 3, perioada expiră la 31 decembrie 2014.
   Articolul 5
   Prezenta decizie se adresează statelor membre.
   
      Adoptată la Bruxelles, 13 iulie 2009.
      
         
            Pentru Consiliu
         
         
            Președintele
         
         E. ERLANDSSON
         
      
   
   
      (1)  JO L 230, 19.8.1991, p. 1.
   
      (2)  JO L 55, 29.2.2000, p. 25.
   
      (3)  JO L 224, 21.8.2002, p. 23.
   
      (4)  JO L 15, 18.1.2008, p. 5.
   
      ANEXĂ
      
         Lista autorizațiilor menționate la articolul 3 alineatul (2)
      
      
                  Coloana A
               
               
                  Coloana B
               
            
                  Stat membru
               
               
                  Utilizare
                  Dezinfecția solului și controlul buruienilor înainte de plantat/semănat, limitată la utilizatorii profesioniști care folosesc echipament de protecție adecvat în condiții specifice autorizate, astfel cum se prevede la articolul 3 și sub rezerva următoarelor restricții specifice fiecărui stat membru:
               
            
                  Belgia
               
               
                  Pământ pentru ghivece (toate culturile).
                  Cartofi (cartofi pentru semințe, consum și amidon), sfeclă de zahăr și sfeclă furajeră, ceapă, legume, culturi de fructe, ierburi, livezi (replantare), plante ornamentale.
               
            
                  Bulgaria
               
               
                  Sere din sticlă (tomate, castraveți, salată verde, morcovi, ardei, vinete și tutunuri).
               
            
                  Cipru
               
               
                  Pepiniere, legume, cartofi, plante ornamentale, fructele pomilor cu frunze căzătoare, citrice și struguri.
               
            
                  Franța
               
               
                  Culturi de legume și fructe și, în special, fetică, morcovi, tomate, căpșuni, sparanghel, plante ornamentale, arbori și arbuști.
               
            
                  Grecia
               
               
                  Pământ pentru ghivece și compost (pentru toate culturile), utilizări de interior pentru tratarea solului (pentru culturi de legume și de plante ornamentale), pepiniere de tutunuri.
               
            
                  Ungaria
               
               
                  Utilizare pe câmp: cartofi, morcovi, țelină, rădăcină de pătrunjel, plante ornamentale, bace, mere, pere, tutunuri, struguri de vin, fructe sâmburoase, pepiniere de pomi fructiferi și de viță de vie.
                  Utilizare în seră: ardei verzi, tomate, castraveți, morcovi, țelină, rădăcină de pătrunjel, tutunuri, bace, plante ornamentale.
               
            
                  Italia
               
               
                  Orez, salată și altele similare, tomate, ardei și vinete, cucurbitacee, morcovi, legume cultivate pentru bulbi, legume cultivate pentru tulpini, cartofi, tutunuri, plantații viticole și livezi în refacere, plante cu flori.
               
            
                  Irlanda
               
               
                  Utilizări în seră: tomate, garoafe, castraveți, plante ornamentale, crizanteme și salată.
                  Utilizări pe câmp: cartofi, bulbi, produse din pepiniere rustice, fructe de rug, gazon, căpșuni și plantații forestiere.
               
            
                  Malta
               
               
                  Tomate, vinete, ardei, pepeni, pepeni verzi, dovleci, castraveți și căpșuni.
               
            
                  Țările de Jos
               
               
                  Cartofi (cartofi pentru semințe, consum și amidon), sfeclă de zahăr și sfeclă furajeră, ceapă, legume, căpșuni, livezi (replantare) plante ornamentale (inclusiv cultivarea bulbilor), căprișor în toate culturile.
               
            
                  Polonia
               
               
                  Utilizări pe câmp: căpșuni, varză, morcovi, salată, ceapă, usturoi.
                  Sere: tomate, castraveți, ardei, vinete.
               
            
                  Portugalia
               
               
                  Cartofi, ceapă, morcovi, pepeni, căpșuni, castraveți, ardei, tomate, citrice, plante ornamentale, fumigația solului în sere și în pepiniere.
               
            
                  România
               
               
                  Legume și plante ornamentale.
               
            
                  Spania
               
               
                  Pepiniere, răsadnițe, legume, tutunuri, flori, căpșuni, cartofi pentru semințe, plantații viticole.
               
            
                  Regatul Unit
               
               
                  Soluri de seră, soluri de pepiniere, soluri de exterior și pământ pentru ghivece anterior plantării culturilor de fructe, culturi de legume, cartofi, ierburi, flori, bulbi, plante ornamentale, plante perene.